SKRIFTLIG FORESPØRGSEL E-0838/01

af Bart Staes (Verts/ALE) til Kommissionen

(22. marts 2001)

Om: De 15 EU-medlemsstaters offentliggørelse af maksimalgrænseværdier for restkoncentrationer

Den 30. marts 2000 rettede parlamentsmedlem John McCartin en skriftlig forespørgsel til Kommissionen om maksimalgrænseværdier og overvågningspolitik for restkoncentrationer (E-1114/00(1)). På grundlag af oplysninger fra medicinalindustrien fastsætter CVMP (Committee for Veterinary Medicinal Products) i London maksimalgrænseværdier for restkoncentrationer af alle virksomme stoffer i veterinærmedicinske præparater til behandling af dyr, der er beregnet til konsum.

De 15 EU-lande er ved lov forpligtet til at fremlægge deres overvågningsplaner angående restkoncentrationer i fødevarer for det kommende år og resultater fra det forløbne år for Kommissionen. Disse resultater angiver forekomsten af restkoncentrationer fra veterinærmedicinske præparater i levnedsmiddelprøver fra hele Europa.

Kun én medlemsstat, nemlig Det Forenede Kongerige, offentliggør hver tredje måned sådanne detaljerede resultater. De øvrige medlemsstater har endnu ikke gjort dette, eller begrænser sig til ufuldstændige oplysninger, eventuelt på Internet. Ikke desto mindre vil en fuldstændig og gennemsigtig offentliggørelse af sådanne resultater af restkoncentrationer i alle EU-medlemsstater bidrage til at øge forbrugernes tillid.

Kan Kommissionen bekræfte, at kun én medlemsstat, nemlig Det Forenede Kongerige, hver tredje måned offentliggør en detaljeret oversigt over restkoncentrationer fra veterinærmedicinske præparater i levnedsmiddelprøver? I benægtende fald, offentliggører andre EU-lande på samme måde (regelmæssigt og detaljeret), hvor store mængder restkoncentrationer der forefindes i levnedsmiddelprøver?

(1) EFT C 53 E af 20.2.2001, s. 77.

Svar afgivet på Kommissionens vegne af David Byrne

(18. juni 2001)

Ifølge Rådets direktiv 96/23/EF af 29. april 1996 om de kontrolforanstaltninger, der skal iværksættes for visse stoffer og restkoncentrationer heraf i levende dyr og produkter heraf(1), skal medlemsstaterne hvert år give Kommissionen meddelelse om resultaterne af planen for undersøgelse for restkoncentrationer og stoffer og om resultaterne af de kontrolaktioner, de har gennemført. Medlemsstaterne offentliggør resultatet af planernes iværksættelse.

I overensstemmelse med disse krav modtager Kommissionen hvert år inden den 31. marts medlemsstaternes planer for undersøgelse af restkoncentrationer og stoffer og resultaterne af deres plan for det foregående år. Det er Kommissionens opgave at evaluere disse oplysninger. Det er imidlertid medlemsstaternes ansvar at offentliggøre deres resultater, men direktivet specificerer ikke, hvilken form denne offentliggørelse skal antage.

Kommissionen er ikke bevidst om, at der skulle være nogen medlemsstater, der har afvist at levere disse oplysninger, når de er blevet anmodet herom.

Hvad angår de to præcise spørgsmål, som det ærede medlem har rejst, kan Kommissionen bekræfte, at Det Forenede Kongerige årligt sender Kommissionen en fuldstændig rapport om resultaterne af deres plan for undersøgelse for restkoncentrationer og stoffer, og det samme gør også alle de øvrige medlemsstater i forskellig form.

(1) EFT L 125 af 23.5.1996.